2004A1228 — MT — 11.01.2014 — 001.001

Dan id-dokument ġie magħmul bil-ħsieb li jintuża bħala għodda ta’ dokumentazzjoni u l-istituzzjonijiet ma jassumu l-ebda responsabbiltà għall-kontenut tiegħu

Emendat bi:









▼B

FTEHIM

Bejn il-Komunità Ewropea u r-Repubblika ta’ San Marino li jipprovdi għal miżuri ekwivalenti għal dawk stabbiliti fid-Direttiva tal-Kunsill 2003/48/ke dwar it-taxxa fuq dħul minn tfaddil fil-forma ta' ħlas ta' imgħax







Il-KOMUNITÀ EWROPEA, iktar ’il quddiem imsejħa l-“Komunità”, u IR-REPUBBLIKA TA’ SAN MARINO, iktar ’il quddiem imsejħa “San Marino”, It-tnejn li huma msejħa iktar ’il quddiem il-“Parti Kontraenti” jew il-“Partijiet Kontraenti”, FTIEHMU SKOND KIF ĠEJ:







Artikolu 1

Skop

1. L-iskop ta’ dan il-Ftehim bejn il-Komunità u San Marino huwa li jiġu kkonsolidati u estiżi r-relazzjonijiet mill-qrib eżistenti bejn iż-żewġ Partijiet Kontraenti bl-istabbiliment ta’ miżuri ekwivalenti għal dawk stabbiliti fid-Direttiva tal-Kunsill 2003/48/KE tat-3 ta’ Ġunju 2003 dwar it-taxxa fuq dħul minn tfaddil fil-forma ta' ħlas ta' imgħax lil sidien benefiċjarji, individwi, persuni meqjusa residenti għall-finijiet ta’ taxxa fi Stat Membru tal-Komunità Ewropea, iktar ’il quddiem imsejħa d-Direttiva.

2. San Marino għandu jieħu l-miżuri meħtieġa u jipprovdi speċifikament għal dispożizzjonijiet dwar proċeduri u pieni, biex jiżgura li l-kompiti meħtieġa għall-implimentazzjoni ta’ dan il-Ftehim jitwettqu minn aġenti ta’ pagamenti stabbiliti fi ħdan it-territorju tiegħu, irrispettivament mill-post ta’ stabbiliment tad-debitur ta’ talba ta’ dejn li tagħti l-imgħax.

Artikolu 2

Definizzjoni ta’ sid benefiċjarju

1. Għall-finijiet ta’ dan il-Ftehim, “sid benefiċjarju” għandha tfisser kwalunkwe individwu li jirċievi ħlas ta’ imgħax jew kwalunkwe individwu li għalih huwa żgurat ħlas ta’ imgħax, sakemm tali individwu ma jagħtix prova li ma kienx riċevut jew assigurat għall-benefiċċju tiegħu jew tagħha stess, jiġifieri:

(a) hu jew hi taġixxi bħala aġent ta’ pagament skond it-tifsira ta’ l-Artikolu 4, jew

(b) hu jew hi taġixxi f’isem persuna ġuridika, fond ta’ investiment jew korp kumparabbli jew ekwivalenti għall-investimenti komuni f’titoli finanzjarji, jew

(c) hu jew hi taġixxi f’isem individwu ieħor li hu s-sid benefiċjarju u tiżvela lill-aġent ta’ pagament l-identità ta’ dak is-sid benefiċjarju skond l-Artikolu 3.

2. Meta aġent ta’ pagament ikollu informazzjoni li tissuġġerixxi li l-individwu li jirċievi ħlas ta’ imgħax jew li għalih jiġi żgurat ħlas ta’ imgħax jista’ ma jkunx is-sid benefiċjarju, u meta la l-paragrafu 1(a) u lanqas 1(b) ma japplika għal dak l-individwu, dak l-aġent għandu jieħu passi raġonevoli biex jistabbilixxi l-identità tas-sid benefiċjarju skond l-Artikolu 3. Jekk l-aġent ta’ pagament ma jistax jidentifika lis-sid benefiċjarju, dak l-aġent għandu jittratta lill-individwu in kwistjoni bħala s-sid benefiċjarju.

Artikolu 3

Identità u residenza ta’ sidien benefiċjarji

Sabiex tiġi stabbilita l-identità u r-residenza tas-sid benefiċjarju kif definit fl-Artikolu 2, l-aġent ta’ pagament għandu jżomm rekord tal-kunjom, l-isem u informazzjoni dwar l-indirizz u l-istatus ta’ residenza skond il-Liġi tar-Repubblika ta’ San Marino kontra l-użura u l-money laundering. Għal relazzjonijiet kuntrattwali ffirmati, jew transazzjonijiet imwettqa fin-nuqqas ta’ relazzjonijiet kuntrattwali, fi jew wara l-1 ta’ Jannar 2004, għal individwi li jippreżentaw passaport jew karta ta’ l-identità uffiċjali maħruġa minn Stat Membru ta’ l-Unjoni Ewropea, iktar ’il quddiem imsejjaħ “Stat Membru”, li jiddikjaraw li huma residenti fi Stat li mhux Stat Membru jew San Marino, ir-residenza għandha tiġi stabbilita permezz ta’ ċertifikat ta’ residenza fiskali maħruġ mill-awtorità kompetenti ta’ l-Istat li fih l-individwu jgħid li huwa residenti. Jekk ma jiġix ippreżentat tali ċertifikat, l-Istat Membru li jkun ħareġ il-passaport jew dokument ta’ identità uffiċjali ieħor għandu jitqies bħala l-Istat ta’ residenza.

Artikolu 4

Definizzjoni ta’ aġent ta’ pagament

Għall-finijiet ta’ dan il-Ftehim, “aġent ta’ pagament” f’San Marino għandha tfisser banek taħt il-liġi bankarja ta’ San Marino, kif ukoll operaturi ekonomiċi inkluż persuni fiżiċi u ġuridiċi residenti jew stabbiliti f’San Marino, sħubijiet u stabbilimenti permanenti ta’ kumpanniji barranin, li, anke jekk okkażjonalment, jaċċettaw, iżommu, jinvestu jew jittrasferixxu assi ta’ partijiet terzi jew sempliċiment iħallsu jew jiżguraw imgħaxijiet fl-attivitajiet tagħhom ta’ negozju.

Artikolu 5

Definizzjoni ta’ awtorità kompetenti

1. Għall-finijiet ta’ dan il-Ftehim l-“awtoritajiet kompetenti tal-Partijiet Kontraenti” għandha tfisser dawk elenkati fl-Anness I.

2. L-awtoritajiet kompetenti ta’ l-Istati mhux inklużi mal-Partijiet Kontraenti għandha tfisser dawk l-awtoritajiet ta’ dawk l-Istati li huma kompetenti għall-finijiet ta’ konvenzjonijiet bilaterali jew multilaterali, jew, fin-nuqqas ta' dan, li huma kompetenti biex joħorġu ċertifikati ta’ residenza għall-finijiet ta’ taxxa.

Artikolu 6

Definizzjoni ta’ ħlas ta’ imgħax

1. Għall-finijiet ta’ dan il-Ftehim, “ħlas ta’ imgħax” għandha tfisser:

(a) imgħaxijiet imħallsin, jew ikkreditati f’kont, relatat ma’ krediti ta’ kull tip, kemm jekk huma garantiti b’ipoteka kif ukoll jekk le, u kemm jekk jagħtu jew ma jagħtux id-dritt ta’ parteċipazzjoni fil-qligħ tad-debitur, u b’mod partikolari, dħul minn dħul minn titoli tal-gvern u dħul minn bonds jew debentures, inkluż primjums u premjijiet marbutin ma’ tali titoli, bonds jew debentures; il-ħlasijiet ta’ penali għal pagamenti tardivi m’għandhomx jitqiesu bħala ħlasijiet ta’ imgħax;

(b) interessi akkumulati jew kapitalizzati mal-bejgħ, rifużjoni, jew fidi tal-krediti msemmija f’(a);

(c) dħul li ġej minn ħlas ta’ imgħax jew direttament jew permezz ta’ entità msemmija fl-Artikolu 4(2) tad-Direttiva, imqassam minn: (i) intrapriżi għal investiment kollettiv jew korpi kumparabbli jew ekwivalenti għal investimenti komuni f’titoli ta' sigurtà stabbiliti fi ħdan it-territorji msemmija fl-Artikolu 19, (ii) entità domiċiljata fi Stat Membru, li teżerċita l-għażla taħt l-Artikolu 4(3) tad-Direttiva u tinforma lill-aġent ta’ pagament dwar dan il-fatt, (iii) intrapriżi għal investiment kollettiv jew korpi kumparabbli jew ekwivalenti għal investiment komuni f’titoli ta' sigurtà stabbiliti barra t-territorji msemmija fl-Artikolu 19;

(d) dħul li jseħħ mal-bejgħ, rifużjoni jew fidi ta’ ishma jew unitajiet fl-intrapriżi u entitajiet li ġejjin, jekk huma jinvestu direttament jew indirettament permezz ta’ intrapriżi oħrajn għal investiment kollettiv jew entitajiet imsemmija hawn taħt aktar minn 40 % ta’ l-assi tagħhom fi krediti kif imsemmi f’(a): (i) intrapriżi għal investiment kollettiv jew korpi kumparabbli jew ekwivalenti għal investimenti komuni f’titoli ta' sigurtà stabbiliti fi ħdan it-territorji msemmija fl-Artikolu 19, (ii) entità domiċiljata fi Stat Membru, li teżerċita l-għażla taħt l-Artikolu 4(3), tad-Direttiva u tinforma lill-aġent ta’ pagament dwar dan il-fatt, (iii) intrapriżi għal investiment kollettiv jew korpi kumparabbli jew ekwivalenti għal investiment komuni f’titoli ta' sigurtà stabbiliti barra t-territorji msemmija fl-Artikolu 19.

Madankollu, San Marino għandu jkollu l-għażla li jinkludi dħul imsemmi taħt (d) fid-definizzjoni ta’ imgħaxijiet biss sal-punt li tali dħul jikkorrispondi għal qligħ miksub direttament jew indirettament minn ħlas ta’ imgħax fi ħdan it-tifsira ta’ (a) u (b).

2. Fir-rigward tal-paragrafi 1(c) u (d), meta aġent ta' pagament ma jkollu ebda informazzjoni dwar il-propozjon ta’ dħul li ġej minn ħlas ta’ imgħax, l-ammont totali tad-dħul għandu jitqies bħala ħlas ta’ imgħax.

3. Fir-rigward tal-paragrafu 1(d), meta aġent ta' pagament ma jkollux informazzjoni dwar il-perċentwal ta’ l-assi investiti fi krediti jew f’ishma jew unitajiet kif definiti f’dak il-paragrafu, dak il-perċentwal għandu jitqies bħala ’l fuq minn 40 %. Fejn l-aġent ma jistax jiddetermina l-ammont ta’ dħul li jsir mis-sid benefiċjarju, id-dħul għandu jitqies li jikkorrispondi mad-dħul mill-bejgħ, ir-rifużjoni jew fidi ta’ l-ishma jew unitajiet.

4. Fir-rigward tal-paragrafi 1(b) u (d), San Marino għandu jkollu l-għażla li jitlob lill-aġenti ta’ pagament fit-territorju tiegħu biex jannwalizzaw l-imgħax fuq perijodu ta’ żmien li ma jistax jeċċedi sena, u jittrattaw tali interessi annwalizzati bħala ħlas ta’ imgħax anke jekk ma jkun hemm ebda bejgħ, fidi jew rifużjoni matul dak il-perijodu.

5. B’deroga mill-paragrafi 1(c) u (d), San Marino għandu jkollu l-għażla li jeskludi mid-definizzjoni ta’ ħlas ta’ imgħax kull dħul imsemmi f’dawk il-paragrafi mill-intrapriżi jew l-entitajiet stabbiliti fit-territorju tiegħu meta l-investiment fi krediti msemmija fil-paragrafu 1(a) ta’ tali entitajiet ma jkunx qabeż il-15 % ta’ l-assi tagħhom.

Jekk issir l-imsemmija għażla minn San Marino, ladarba tiġi nnotifikata lill-Parti Kontraenti l-oħra, din għandha torbot liż-żewġ Partijiet Kontraenti.

6. Il-perċentwal imsemmi fil-paragrafu 1(d) u l-paragrafu 3 għandu jkun ta’ 25 % wara l-31 ta’ Diċembru 2010.

7. Il-perċentwali msemmija fil-paragrafu 1(d) u l-paragrafu 5 għandhom jiġu ddeterminati b’referenza għall-politika ta’ investiment kif stabbilita fir-regoli tal-fondi jew fl-istrumenti ta’ inkorporazzjoni ta’ l-intrapriżi jew entitajiet ikkonċernati u, fin-nuqqas ta’ dan, b’referenza għall-kompożizzjoni reali ta’ l-assi ta’ l-intrapriżi jew entitajiet ikkonċernati.

Artikolu 7

Taxxa minn ras il-għajn

1. Meta s-sid benefiċjarju jkun residenti fi Stat Membru, San Marino għandu jimponi taxxa minn ras il-għajn b’rata ta’ 15 % matul l-ewwel tliet snin mid-data ta’ applikazzjoni ta’ dan il-Ftehim, 20 % għat-tliet snin sussegwenti u 35 % minn hemm ’il quddiem.

2. L-aġent ta' pagament għandu jimponi t-taxxa minn ras il-għajn skond kif ġej:

(a) fil-każ ta’ ħlas ta’ imgħax fi ħdan it-tifsira ta’ l-Artikolu 6(1)(a): fuq l-ammont ta’ imgħax imħallas jew ikkreditat;

(b) fil-każ ta’ ħlas ta’ imgħax fi ħdan it-tifsira ta’ l-Artikolu 6(1)(b) jew (d): fuq l-ammont ta’ imgħax jew dħul imsemmi f’dawk il-paragrafi jew b'imposta ta’ effett ekwivalenti li għandha titħallas mir-riċevitur ta’ l-ammont kollu tad-dħul mill-bejgħ, il-fidi jew il-ħlas lura;

(c) fil-każ ta’ ħlas ta’ imgħax fi ħdan it-tifsira ta’ l-Artikolu 6(1)(c): fuq l-ammont ta’ dħul imsemmi f’dak il-paragrafu;

(d) meta San Marino jeżerċita l-għażla taħt l-Artikolu 6(4): fuq l-ammont ta’ imgħaxijiet annwalizzati.

3. Għall-finijiet tal-paragrafi 2(a) u (b), it-taxxa minn ras il-għajn tiġi imposta pro-rata fil-perijodu taż-żamma tal-kreditu mis-sid benefiċjarju. Meta l-aġent ta' pagament ma jkunx jista’ jiddetermina l-perijodu taż-żamma abbażi ta’ informazzjoni fil-pussess tiegħu, huwa għandu jittratta lis-sid benefiċjarju daqs li kieku żamm il-kreditu matul il-perijodu ta’ eżistenza tiegħu sakemm huwa ma jagħtix provi tad-data ta’ l-akkwist.

4. It-taxxi barra dawk previsti f’dan il-ftehim dwar l-istess ħlas ta’ imgħax, u b’mod partikolari t-taxxi minn ras il-għajn imposti minn San Marino fuq id-dħul ta’ imgħax minn sors ta' San Marino, għandhom jiġu kkreditati fil-konfront ta’ l-ammont ta’ taxxa minn ras il-għajn ikkalkolata skond dan l-Artikolu.

5. L-impożizzjoni ta’ taxxa minn ras il-għajn mill-aġent ta’ pagament li jinsab fir-Repubblika ta’ San Marino m’għandhiex tipprekludi lill-Istat Membru ta’ residenza għal finijiet fiskali tas-sid benefiċjarju milli jintaxxa d-dħul skond il-liġi domestika tiegħu. F’każijiet fejn il-persuna taxxabbli tiddikjara d-dħul tagħha minn imgħax li hija tirċievi minn aġent ta' pagament li jinsab f’San Marino lill-awtoritajiet tat-taxxa fl-Istat Membru tar-residenza tagħha, dak id-dħul minn imgħax għandu jkun soġġett għal taxxa hemmhekk bl-istess rati bħal dawk applikati għall-imgħax miksub domestikament.

Artikolu 8

Qsim ta’ dħul

1. San Marino għandu jżomm 25 % tad-dħul tiegħu mit-taxxa minn ras il-għajn imsemmija fl-Artikolu 7 u jittrasferixxi 75 % tad-dħul lill-Istat Membru ta’ residenza tas-sid benefiċjarju tal-ħlas ta’ imgħax.

2. Dawn it-trasferimenti għandhom isiru fi ħlas wieħed għal kull Stat Membru fi żmien perijodu ta’ 6 xhur wara t-tmiem tas-sena ta’ taxxa ta’ San Marino.

3. San Marino għandu jieħu l-miżuri meħtieġa biex jiżgura t-tħaddim tajjeb tas-sistema ta’ qsim ta’ dħul.

Artikolu 9

Ammissjoni volontarja

1. San Marino għandu jipprovdi għal proċedura li tippermetti lis-sid benefiċjarju kif definit fl-Artikolu 2 biex jevita t-taxxa minn ras il-għajn imsemmija fl-Artikolu 7 billi jawtorizza b’mod ċar lill-aġent ta' pagament tiegħu stabbilit f’San Marino biex jirrapporta l-ħlas ta’ imgħax lill-awtorità kompetenti ta’ dak l-Istat. Tali awtorizzazzjoni għandha tkopri l-ħlasijiet kollha ta’ imgħaxijiet li jsiru lil, jew li huma żgurati għall-benefiċċju immedjat ta’, is-sid benefiċjarju minn dak l-aġent ta' pagament.

2. L-ammont minimu ta’ informazzjoni li għandha tiġi rrapportata mill-aġent ta' pagament fil-każ ta’ awtorizzazzjoni mgħaġġla mis-sid benefiċjarju għandha tikkonsisti f’dawn:

(a) l-identità u r-residenza tas-sid benefiċjarju stabbiliti skond l-Artikolu 3 ta’ dan il-Ftehim, supplimentati, meta disponibbli, min-numru ta’ identifikazzjoni ta’ taxxa allokat mill-Istat Membru fejn is-sid benefiċjarju jkollu r-residenza tiegħu;

(b) l-isem u l-indirizz ta’ l-aġent ta’ pagament;

(c) in-numru tal-kont tas-sid benefiċjarju jew, jekk ma jkunx hemm, l-identifikazzjoni tal-kreditu li jagħti lok għall-imgħax, u

(d) l-ammont ta’ ħlas ta’ imgħax stabbilit skond l-Artikolu 6 ta’ dan il-Ftehim.

3. L-awtorità kompetenti ta’ San Marino għandha tikkomunika l-informazzjoni msemmija fil-paragrafu 2 lill-awtorità kompetenti ta’ l-Istat Membru ta’ residenza tas-sid benefiċjarju. Dawn il-komunikazzjonijiet għandhom ikunu awtomatiċi u għandhom isiru mill-inqas darba fis-sena, fi żmien 6 xhur wara t-tmiem tas-sena ta’ taxxa f’San Marino, għall-ħlasijiet ta’ imgħaxijiet kollha li jkunu saru matul dik is-sena.

Artikolu 10

Eliminazzjoni tat-taxxa doppja

1. L-Istat Membru ta’ residenza għal finijiet ta' taxxa tas-sid benefiċjarju għandu jiżgura l-eliminazzjoni ta’ kull taxxa doppja li tista’ tirriżulta mill-impożizzjoni tat-taxxa minn ras il-għajn imsemmija fl-Artikolu 7, skond id-dispożizzjonijiet tal-paragrafi 2 u 3.

2. Jekk l-imgħax irċevut minn sid benefiċjarju kien soġġett għat-taxxa minn ras il-għajn imsemmija fl-Artikolu 7 f’San Marino, l-Istat Membru ta’ residenza għall-finijiet ta’ taxxa tas-sid benefiċjarju għandu jagħtih kreditu ta’ taxxa daqs l-ammont ta’ taxxa minn ras il-għajn, skond il-liġi nazzjonali tiegħu. Meta dan l-ammont jeċċedi l-ammont ta’ taxxa dovuta skond il-liġi nazzjonali tiegħu fuq l-ammont totali tal-ħlas ta’ imgħax li kien soġġett għat-taxxa minn ras il-għajn imsemmija fl-Artikolu 7, l-Istat Membru ta' residenza għall-finijiet ta' taxxa tas-sid benefiċjarju għandu jħallsu lura l-ammont żejjed ta’ taxxa miżmuma minn ras il-għajn.

3. Jekk, minbarra t-taxxa minn ras il-għajn imsemmija fl-Artikolu 7, l-imgħax irċevuti mis-sid benefiċjarju kien soġġett għal kwalunkwe tip ieħor ta’ taxxa minn ras il-għajn u l-Istat Membru ta' residenza għall-finijiet ta' taxxa tas-sid benefiċjarju jagħti kreditu ta’ taxxa għal tali taxxa minn ras il-għajn skond il-liġi nazzjonali tiegħu jew konvenzjonijiet dwar it-taxxa doppja, tali taxxa oħra miżmuma minn ras il-għajn għandha tiġi kkreditata qabel tiġi applikata l-proċedura fil-paragrafu 2.

4. L-Istat Membru ta’ residenza għall-finijiet ta’ taxxa tas-sid benefiċjarju jista’ jissostitwixxi l-mekkaniżmu ta’ kreditu ta’ taxxa msemmi fil-paragrafi 2 u 3 b’rifużjoni tat-taxxa minn ras il-għajn imsemmija fl-Artikolu 7.

Artikolu 11

Dispożizzjonijiet transitorji għal titoli ta’ dejn negozjabbli

1. Mid-data ta’ l-applikazzjoni ta’ dan il-Ftehim sakemm mill-inqas Stat Membru wieħed japplika dispożizzjonijiet simili wkoll, u sa mhux aktar tard mill-31 ta’ Diċembru 2010, bonds domestiċi u internazzjonali u titoli oħrajn ta’ dejn negozzjabbli li kienu nħarġu għall-ewwel darba qabel l-1 ta’ Marzu 2001 jew li għalihom il-prospetti ta’ ħruġ oriġinali ġew approvati qabel dik id-data mill-awtoritajiet li huma kompetenti għal dan il-għan fl-Istat emittenti m’għandhomx jiġu kkunsidrati bħala krediti fi ħdan it-tifsira ta’ l-Artikolu 6(1)(a), kemm-il darba ma jinħarġu ebda titoli ta’ dejn negozjabbli oħra fl-1 ta’ Marzu 2002 jew wara din id-data.

Madankollu, kemm-il darba ta’ mill-inqas Stat Membru wieħed japplika wkoll dispożizzjonijiet simili għal dawk ta’ l-Artikolu 7 ta’ dan il-Ftehim, id-dispożizzjonijiet ta’ dan l-Artikolu għandhom ikomplu japplikaw lil hinn mill-31 ta’ Diċembru 2010 fir-rigward ta’ tali titoli ta’ dejn negozjabbli:

— li jinkludu klawżoli gross-up u ta’ fidi kmieni, u

— meta l-aġent ta' pagament, kif definit fl-Artikolu 4, ikun stabbilit f’San Marino, u

— meta dak l-aġent ta' pagament iħallas l-imgħax direttament lil, jew jiżgura l-ħlas ta’ imgħax għall-benefiċċju immedjat ta’, sid benefiċjarju residenti fi Stat Membru.

Jekk u meta l-Istati Membri kollha jiefqu japplikaw dispożizzjonijiet simili għal dawk ta’ l-Artikolu 7 ta’ dan il-Ftehim, id-dispożizzjonijiet ta’ dan l-Artikolu għandhom jibqgħu japplikaw biss fir-rigward ta’ dawk it-titoli ta' sigurtà negozjabbli:

— li jinkludu klawżoli gross-up u ta’ fidi kmieni, u

— meta l-aġent ta' pagament ta’ l-emittent ikun stabbilit f’San Marino, u

— meta l-aġent ta' pagament iħallas imgħax direttament lil, jew jiżgura l-ħlas ta’ imgħax għall-benefiċċju immedjat ta’, sid benefiċjarju residenti fi Stat Membru.

Jekk isir ħruġ ieħor mill-1 ta’ Marzu 2002 ’il quddiem ta’ titolu ta’ dejn negozjabbli msemmi qabel maħruġ minn Gvern jew entità relatata li taġixxi bħala awtorità pubblika jew li l-irwol tagħha jkun rikonoxxut minn Ftehim internazzjonali (elenkata fl-Anness II għal dan il-Ftehim), il-ħruġ sħiħ ta’ tali sigurtà, li tikkonsisti fil-ħruġ oriġinali u kull ħruġ ieħor għandu jitqies bħala kreditu skond it-tifsira ta’ l-Artikolu 6(1)(a).

Jekk isir ħruġ ulterjuri fi jew wara l-1 ta’ Marzu 2002 ta’ titolu ta' dejn negozzjabbli msemmi qabel maħruġ minn kwalunkwe emittent ieħor li ma jaqax taħt ir-raba’ subparagrafu, tali ħruġ ulterjuri għandu jitqies bħala kreditu fi ħdan it-tifsira ta’ l-Artikolu 6(1)(a).

2. Dan l-Artikolu m’għandux iwaqqaf lil San Marino u lill-Istati Membri milli jkomplu jimponu taxxa fuq dħul derivat mill-krediti negozjabbli msemmija qabel fil-paragrafu 1 skond il-liġi nazzjonali tagħhom.

Artikolu 12

Taxxi oħra minn ras il-għajn — Relazzjonijiet ma’ Ftehimiet oħra

1. Dan il-Ftehim m’għandux iwaqqaf lill-partijiet milli jimponu tipi oħrajn ta’ taxxa minn ras il-għajn minnbarra dik imsemmija f’dan il-Ftehim skond il-liġijiet nazzjonali tagħhom jew konvenzjonijiet dwar ħelsien minn taxxa doppja.

2. Id-dispożizzjonijiet tal-konvenzjonijiet dwar ħelsien minn taxxa doppja bejn San Marino u l-Istati Membri m’għandhomx iwaqqfu l-impożizzjoni tat-taxxa minn ras il-għajn taħt dan il-Ftehim.

Artikolu 13

Skambju ta’ informazzjoni fuq talba

1. L-awtoritajiet kompetenti ta’ San Marino u ta’ kwalunkwe Stat Membru għandhom jiskambjaw informazzjoni dwar aġir li jikkostitwixxi evażjoni fiskali taħt il-liġijiet ta’ l-Istat li ssirlu t-talba, jew aġir simili fir-rigward tad-dħul kopert minn dan il-Ftehim. “Simili” tinkludi biss reati bl-istess livell ta’ skorrettezza bħal fil-każ ta’ evażjoni fiskali taħt il-liġijiet ta’ l-Istat li ssirlu t-talba, li huwa ta’ preġudizzju għall-interessi fiskali ta’ l-Istat li jagħmel it-talba. B’risposta għal talba debitament ġustifikata, l-Istat li ssirlu t-talba għandu jipprovdi informazzjoni fir-rigward ta’ l-aġir li l-Istat li jagħmel it-talba jkun qed jinvestiga, jew jista’ jinvestiga, fuq bażi kriminali jew mhux kriminali.

2. Sabiex jiddetermina jekk tistax tiġi pprovduta informazzjoni b’risposta għal talba, l-Istat li ssirlu t-talba għandu japplika l-istatut tal-limitazzjonijiet applikabbli taħt il-liġijiet ta’ l-Istat li jagħmel it-talba.

3. L-Istat li ssirlu t-talba għandu jipprovdi informazzjoni meta l-Istat li jagħmel it-talba jkollu suspett raġonevoli li l-aġir jikkostitwixxi evażjoni fiskali jew aġir simili. Is-suspett raġonevoli ta’ l-Istat li jagħmel it-talba dwar evażjoni fiskali jew aġir simili jista’ jkun ibbażat fuq:

(a) dokumenti, kemm jekk awtentikati jew le, u inkluż iżda mhux limitat għal dokumenti ta’ negozju, kotba tal-kontabilità, jew informazzjoni dwar kont bankarju;

(b) informazzjoni mix-xiehda tal-persuna taxxabbli;

(c) informazzjoni miksuba minn informatur jew terza persuna oħra li tkun ikkorroborata b’mod indipendenti jew li x’aktarx hija kredibbli b’mod ieħor; jew

(d) provi miċ-ċirkustanzi.

4. L-awtorità kompetenti ta’ l-Istat li jagħmel it-talba għandha tipprovdi l-elementi li ġejjin lill-awtorità kompetenti ta’ l-Istat li ssirlu t-talba meta tagħmel talba għal informazzjoni taħt dan il-Ftehim biex turi r-rilevanza prevedibbli ta’ l-informazzjoni għat-talba.

(a) l-identità tal-persuna taħt eżami jew investigazzjoni;

(b) dikjarazzjoni ta’ l-informazzjoni mitluba inkluż in-natura tagħha u l-forma li fiha l-Istat li jagħmel it-talba jixtieq jirċievi l-informazzjoni mingħand l-Istat li ssirlu t-talba;

(c) l-iskop fiskali li għalih hija mitluba l-informazzjoni;

(d) raġunijiet għalfejn huwa maħsub li l-informazzjoni mitluba hija miżmuma fl-Istat li ssirlu t-talba jew li hija fil-pussess jew kontroll ta’ persuna fi ħdan il-ġurisdizzjoni ta’ l-Istat li ssirlu t-talba;

(e) sa fejn huwa magħruf, l-isem u l-indirizz ta’ kwalunkwe persuna li x’aktarx għandha fil-pussess tagħha l-informazzjoni mitluba;

(f) dikjarazzjoni li t-talba hija konformi mal-liġi u l-prattiki amministrattivi ta’ l-Istat li jagħmel it-talba, u li kieku l-informazzjoni mitluba kienet fi ħdan il-ġurisdizzjoni ta’ l-Istat li jagħmel it-talba, l-awtorità kompetenti ta’ l-Istat li jagħmel it-talba kienet tkun tista’ tikseb l-informazzjoni taħt il-liġijiet ta’ l-Istat li jagħmel it-talba jew l-andament normali tal-prattika amministrattiva u li hija konformi ma’ dan il-Ftehim;

(g) dikjarazzjoni li l-Istat li jagħmel it-talba segwa l-mezzi kollha disponibbli fit-territorju tiegħu stess biex jikseb l-informazzjoni, ħlief dawk li jagħtu lok għal diffikultajiet sproporzjonati.

5. L-awtorità kompetenti ta’ l-Istat li ssirlu t-talba għandha tgħaddi l-informazzjoni mitluba malajr kemm jista’ jkun lill-Istat li jagħmel it-talba.

6. San Marino għandu jidħol f’negozjati bilaterali ma’ kull wieħed mill-Istati Membri sabiex jiddefinixxi l-kategoriji individwali ta’ każijiet li jaqgħu taħt “simili” skond il-proċedura applikata minn dawk l-Istati.

Artikolu 14

Kunfidenzjalità

Kwalunkwe informazzjoni riċevuta minn Parti Kontraenti taħt dan il-Ftehim għandha tiġi ttrattata bħala kunfidenzjali u tista’ tingħata biss lil persuni jew awtoritajiet (inkluż qrati u korpi amministrattivi) fil-ġurisdizzjoni tal-Parti Kontraenti kkonċernata mill-evalwazzjoni jew il-ġbir ta’, l-infurzar jew prosekuzzjoni fir-rigward ta’, jew id-determinazzjoni ta’ appelli fir-rigward ta’, it-taxxi li jaqgħu taħt dan il-Ftehim. Dawk il-persuni jew awtoritajiet għandhom jużaw dik l-informazzjoni għal dawk l-għanijiet biss. Huma jistgħu jiżvelaw l-informazzjoni fi proċeduri pubbliċi quddiem qorti jew f’deċiżjonijiet ġudizzjarji. L-informazzjoni ma tista’ tiġi żvelata lil ebda persuna oħra u lil ebda entità jew awtorità jew ġurisdizzjoni oħra mingħajr il-kunsens ċar bil-miktub ta’ l-awtorità kompetenti tal-Parti li ssirilha t-talba.

Artikolu 15

Konsultazzjoni u Reviżjoni

1. Jekk ikun hemm kwalunkwe nuqqas ta’ ftehim bejn l-awtorità kompetenti ta’ San Marino u waħda jew aktar mill-awtoritajiet kompetenti l-oħrajn elenkati fl-Anness I dwar l-interpretazzjoni jew l-applikazzjoni ta’ dan il-Ftehim, huma għandhom jippruvaw isolvu dan bi ftehim reċiproku. Huma għandhom jinnotifikaw immedjatament lill-Kummissjoni tal-Komunitajiet Ewropej u l-awtoritajiet kompetenti ta’ l-Istati Membri l-oħrajn dwar ir-riżultati tal-konsultazzjonijiet tagħhom. Fir-rigward ta’ kwistjonijiet ta’ interpretazzjoni, il-Kummissjoni tista’ tieħu sehem fil-konsultazzjonijiet fuq talba ta’ kwalunkwe awtorità kompetenti elenkata fl-Anness I.

2. Il-Partijiet Kontraenti għandhom jikkonsultaw lil xulxin mill-inqas kull tliet snin jew fuq talba ta’ waħda mill-Partijiet Kontraenti bil-ħsieb li jiġi eżaminat u — jekk ikkunsidrat meħtieġ mill-Partijiet Kontraenti — imtejjeb il-funzjonament tekniku tal-Ftehim, kif ukoll biex jiġu evalwati l-iżviluppi internazzjonali. Il-konsultazzjonijiet għandhom isiru fi żmien xahar mit-talba jew mill-aktar fis f’każijiet urġenti.

3. Fuq il-bażi ta’ dik l-evalwazzjoni, il-Partijiet Kontraenti jistgħu jikkonsultaw lil xulxin sabiex jeżaminaw jekk humiex meħtieġa bidliet għall-Ftehim meta jitqiesu l-iżviluppi internazzjonali.

4. Malli jkun hemm bizzejjed esperjenza dwar l-implimentazzjoni sħiħa ta’ dan il-Ftehim, il-Partijiet Kontraenti għandhom jikkonsultaw lil xulxin sabiex jeżaminaw jekk humiex meħtieġa bidliet għal dan il-Ftehim meta jitqiesu l-iżviluppi internazzjonali.

5. Għall-finijiet tal-konsultazzjonijiet imsemmija fil-paragrafi 1, 2, u 3, il-Partijiet Kontraenti għandhom jinfurmaw lil xulxin dwar l-iżviluppi possibbli li jista’ jkollhom impatt fuq il-funzjonament tajjeb ta’ dan il-Ftehim. Dan għandu jinkludi wkoll kwalunkwe ftehim rilevanti bejn waħda mill-Partijiet Kontrenti u Stat terz.

Artikolu 16

Iffirmar, Dħul fis-Seħħ u Terminazzjoni

1. Dan il-Ftehim jeħtieġ ratifika jew approvazzjoni mill-Partijiet Kontraenti skond il-proċeduri tagħhom. Il-Partijiet Kontraenti għandhom jinnotifikaw lil xulxin dwar it-tlestija ta’ dawn il-proċeduri. Il-Ftehim għandu jidħol fis-seħħ fl-ewwel ġurnata tat-tieni xahar wara l-aħħar notifika.

2. Soġġett għat-twettiq tal-ħtiġiet kostituzzjonali tiegħu dwar dħul fi ftehim internazzjonali u mingħajr preġudizzju għall-Artikolu 17, San Marino għandu jimplimenta u japplika b’mod effettiv dan il-Ftehim sa mill-1 ta’ Lulju 2005 u jinnotifika lill-Komunità dwar dan.

3. Dan il-Ftehim għandu jibqa’ fis-seħħ sakemm jiġi terminat minn Parti Kontraenti.

4. Kull waħda mill-Partijiet Kontraenti tista’ tittermina dan il-Ftehim billi tinnotifika lill-parti l-oħra. F’dak il-każ, il-Ftehim għandu jieqaf milli jkollu effett tnax-il xahar wara li tingħata n-notifika.

Artikolu 17

Applikazzjoni u Sospensjoni ta’ l-Applikazzjoni

1. L-applikazzjoni ta’ dan il-Ftehim għandha tkun marbuta mal-kundizzjoni li jiġu adottati u implimentati mit-territorji dipendenti u assoċjati ta’ l-Istati Membri msemmija fir-rapport tal-Kunsill (Affarijiet Ekonomiċi u Finanzjarji) lill-Kunsill Ewropew ta’ Santa Maria da Feira tad-19 u l-20 ta’ Ġunju 2000, kif ukoll mill-Istati Uniti ta’ l-Amerka, il-Konfederazzjoni Svizzera, l-Andorra, Liechtenstein u Monako, rispettivament, miżuri li jikkonformaw ma’ jew huma ekwivalenti għal dawk li jinsabu fid-Direttiva jew f’dan il-Ftehim.

2. Il-Partijiet Kontraenti għandhom jiddeċiedu, bi qbil komuni, mill-inqas sitt xhur qabel id-data msemmija fl-Artikolu 16(2), jekk il-kondizzjoni stabbilita fil-paragrafu ta’ hawn fuq hux ser tintlaħaq wara li jitqiesu d-dati tad-dħul fis-seħħ tal-miżuri rilevanti fl-Istati terzi u fit-territorji u d-dipendenzi assoċjati kkonċernati. Jekk il-Partijiet Kontraenti ma jiddeċidux li l-kondizzjoni ser tintlaħaq, huma għandhom, bi qbil komuni, jadottaw data ġdida għall-finijiet ta’ l-Artikolu 16(2).

3. L-applikazzjoni ta’ dan il-Ftehim jew partijiet minnu tista' tiġi sospiża minn waħda mill-Partijiet Kontraenti b’effett immedjat permezz ta’ notifika lill-oħra jekk id-Direttiva jew parti mid-Direttiva tieqaf milli tkun applikabbli temporanjament jew b’mod permanenti skond il-liġi Komunitarja jew fil-każ li Stat Membru jissospendi l-applikazzjoni tal-leġislazzjoni implimentattiva tiegħu.

4. Kull Parti Kontraenti tista’ tissospendi l-applikazzjoni ta’ dan il-Ftehim permezz ta’ notifika lill-parti l-oħra fil-każ li wieħed mill-Istati terzi jew territorji msemmija fil-paragrafu 1 ma jibqgħux japplikaw il-miżuri msemmija f’dak il-paragrafu. Is-sospensjoni ta’ l-applikazzjoni għandha ssir mhux aktar kmieni minn xahrejn wara n-notifika. L-applikazzjoni ta’ dan il-Ftehim għandha tissokta malli jerġgħu jiġu applikati l-miżuri.

Artikolu 18

Pretensjonijiet u Riżoluzzjoni Finali

1. Jekk dan il-Ftehim jiġi terminat jew tiġi sospiża l-applikazzjoni tiegħu, għal kollox jew parzjalment, il-pretensjonijiet ta’ individwi skond l-Artikolu 10 m’għandhomx jiġu affettwati.

2. San Marino għandu, f’tali każ, jistabbilixxi kont finali sa tmiem il-perijodu ta’ applikabbilità ta’ dan il-Ftehim u jagħmel ħlas finali lill-Istati Membri.

Artikolu 19

Applikabbiltà Territorjali

Dan il-Ftehim għandu japplika, minn naħa waħda, għat-territorji li fihom huwa applikat it-Trattat li jistabbilixxi l-Komunità Ewropea u taħt il-kondizzjonijiet stabbiliti f’dak it-Trattat u, min-naħa l-oħra, għat-territorju ta’ San Marino.

Artikolu 20

Annessi

1. L-Annessi għandhom jifformaw parti integrali minn dan il-Ftehim.

2. Il-lista ta’ awtoritajiet kompetenti fl-Anness I tista’ tiġi emendata sempliċiment b’notifika tal-Parti Kontraenti l-oħra minn San Marino għall-awtorità msemmija f’(a) hemmhekk, u mill-Komunità għall-awtoritajiet l-oħrajn.

Il-lista ta’ entitajiet relatati fl-Anness II tista’ tiġi emendata bi qbil reċiproku.

Artikolu 21

Lingwi

1. Dan il-Ftehim għandu jitfassal f’żewġ kopji biċ-Ċek, bid-Daniż, bl-Olandiż, bl-Ingliż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bl-Ungeriż, bit-Taljan, bil-Latvjan, bil-Litwan, bil-Pollakk, bil-Portugiż, bis-Slovakk, bis-Sloven, bl-Ispanjol u bl-Isvediż, u kull wieħed minn dawn it-testi huwa ugwalment awtentitiku.

2. Il-verżjoni bil-lingwa Maltija għandha tiġi awtentikata mill-Partijiet Kontraenti fuq il-bażi ta’ Skambju ta’ Ittri. Din ukoll għandha tkun awtentika, bl-istess mod bħall-verżjonijiet lingwistiċi msemmija fil-paragrafu 1.

B’XHIEDA TA’ DAN, il-Plenipotenzjarji hawn taħt iqiegħdu l-firma tagħhom

EN FE DE LO CUAL, los plenipotenciarios abajo firmantes suscriben el presente Acuerdo.

NA DŮKAZ ČEHOŽ připojili níže podepsaní zplnomocnění zástupci k této smlouvě své podpisy.

TIL BEKRÆFTELSE HERAF har undertegnede befuldmægtigede underskrevet denne aftale.

ZU URKUND DESSEN haben die unterzeichneten Bevollmächtigten ihre Unterschriften unter dieses Abkommen gesetzt.

SELLE KINNITUSEKS on täievolilised esindajad käesolevale lepingule alla kirjutanud.

ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογράφοντες πληρεξούσιοι έθεσαν την υπογραφή τους κάτω από την παρούσα συμφωνία

IN WITNESS WHEREOF, the undersigned Plenipotentiaries have hereunto set their hands.

EN FOI DE QUOI, les plénipotentiaires soussignés ont apposé leurs signatures au bas du présent accord.

IN FEDE DI CHE, i plenipotenziari sottoscritti hanno apposto la propria firma in calce al presente accordo.

TO APLIECINOT, attiecīgi pilnvarotas personas ir parakstījušas šo nolīgumu.

TAI PALIUDYDAMI, šį Susitarimą pasirašė toliau nurodyti įgaliotieji atstovai.

FENTIEK HITELÉÜL e megállapodást az alulírott meghatalmazottak alább kézjegyükkel látták el.

B'XIEHDA TA' DAN, il-Plenipotenzjari hawn taħt iffirmati ffirmaw dan il-Ftehim.

TEN BLIJKE WAARVAN de ondergetekende gevolmachtigden hun handtekening onder deze overeenkomst hebben geplaatst.

W DOWÓD CZEGO, niżej podpisani pełnomocnicy złożyli swoje podpisy.

EM FÉ DO QUE, os plenipotenciários abaixo assinados apuserem as suas assinaturas no final do presente Acordo.

NA DÔKAZ ČOHO dolupodpísaní splnomocnení zástupcovia podpísali túto dohodu.

V POTRDITEV TEGA so spodaj podpisani pooblaščenci podpisali ta sporazum.

TÄMÄN VAKUUDEKSI allamainitut täysivaltaiset edustajat ovat allekirjoittaneet tämän sopimuksen.

TILL BEVIS HÄRPÅ har undertecknade befullmäktigade undertecknat detta avtal.

Hecho en Bruselas, el siete de diciembre del dos mil cuatro.

V Bruselu dne sedmého prosince dva tisíce čtyři.

Udfærdiget i Bruxelles den syvende december to tusind og fire.

Geschehen zu Brüssel am siebten Dezember zweitausendundvier.

Kahe tuhande neljanda aasta detsembrikuu seitsmendal päeval Brüsselis.

Έγινε στις Βρυξέλλες, στις εφτά Δεκεμβρίου δύο χιλιάδες τέσσερα.

Done at Brussels on the seventh day of December in the year two thousand and four.

Fait à Bruxelles, le sept décembre deux mille quatre.

Fatto a Bruxelles, addì sette dicembre duemilaquattro.

Briselē, divi tūkstoši ceturtā gada septītajā decembrī.

Pasirašyta du tūkstančiai ketvirtų metų gruodžio septintą dieną Briuselyje.

Kelt Brüsszelben, a kettőezer negyedik év december hetedik napján.

Magħmul fi Brussel fis-seba' jum ta' Diċembru tas-sena elfejn u erbgħa.

Gedaan te Brussel, de zevende december tweeduizendvier.

Sporządzono w Brukseli dnia siódmego grudnia roku dwutysięcznego czwartego.

Feito em Bruxelas, em sete de Dezembro de dois mil e quatro.

V Bruseli siedmeho decembra dvetisícštyri.

V Bruslju, dne sedmega decembra leta dva tisoč štiri.

Tehty Brysselissä seitsemäntenä päivänä joulukuuta vuonna kaksituhattaneljä.

Som skedde i Bryssel den sjunde december tjugohundrafyra.

Por la Comunidad Europea

Za Evropské společenství

For Det Europæiske Fællesskab

Für die Europäische Gemeinschaft

Euroopa Ühenduse nimel

Για την Ευρωπαϊκή Κοινότητα

For the European Community

Pour la Communauté européenne

Per la Comunità europea

Eiropwas Kopienas vārdā

Europos bendrijos vardu

az Európai Közösség részéről

Għall-Komunità Ewropea

Voor de Europese Gemeenschap

W imieniu Wspólnoty Europejskiej

Pela Comunidade Europeia

Za Európske spoločenstvo

za Evropsko skupnost

Euroopan yhteisön puolesta

På Europeiska gemenskapens vägnar

Per la Repubblica di San Marino

ANNESS I

LISTA TA’ AWTORITAJIET KOMPETENTI TAL-PARTIJIET KONTRAENTI

L-awtoritajiet kompetenti għall-finijiet ta’ dan il-Ftehim huma:

(a) fir-Repubblika ta’ San Marino: Il Segretario di Stato per le Finanze e il Bilancio jew rappreżentant awtorizzat,

(b) fir-Renju tal-Belġju: De Minister van Financiën/Le Ministre des Finances jew rappreżentant awtorizzat,

(c) fir-Repubblika Ċeka: Ministr financí jew rappreżentant awtorizzat,

(d) fir-Renju tad-Danimarka: Skatteministeren jew rappreżentant awtorizzat,

(e) fir-Repubblika Federali tal-Ġermanja: Der Bundesminister der Finanzen jew rappreżentant awtorizzat,

(f) fir-Repubblika ta’ l-Estonja: Rahandusminister jew rappreżentant awtorizzat,

(g) fir-Repubblika Ellenika: Ο Υπουργός Οικονομίας και Οικονομικών jew rappreżentant awtorizzat,

(h) fir-Renju ta’ Spanja: El Ministro de Economía y Hacienda jew rappreżentant awtorizzat,

(i) fir-Repubblika Franċiża: Le Ministre chargé du budget jew rappreżentant awtorizzat,

(j) fl-Irlanda: The Revenue Commissioners jew ir-rappreżentant awtorizzat tagħhom,

(k) fir-Repubblika Taljana: Il Capo del Dipartimento per le Politiche Fiscali jew rappreżentant awtorizzat,

(l) fir-Repubblika ta’ Ċipru: Υπουργός Οικονομικών jew rappreżentant awtorizzat,

(m) fir-Repubblika tal-Latvja: Finanšu ministrs jew rappreżentant awtorizzat,

(n) fir-Repubblika tal-Litwanja: Finansų ministras jew rappreżentant awtorizzat,

(o) fil-Gran Dukat tal-Lussemburgu: Le Ministre des Finances jew rappreżentant awtorizzat; iżda għall-finijiet ta’ l-Artikolu 13 l-awtorità kompetenti għandha tkun “le Procureur Général d'Etat luxemburgeois”,

(p) fir-Repubblika ta’ l-Ungerija: A pénzügyminiszter jew rappreżentant awtorizzat,

(q) fir-Repubblika ta’ Malta: Il-Ministru responsabbli għall-Finanzi jew rappreżentant awtorizzat,

(r) fir-Renju ta’ l-Olanda: De Minister van Financiën jew rappreżentant awtorizzat,

(s) fir-Repubblika ta’ l-Awstrija: Der Bundesminister für Finanzen jew rappreżentant awtorizzat,

(t) fir-Repubblika tal-Polonja: Minister Finansów jew rappreżentant awtorizzat,

(u) fir-Repubblika Portugiża: O Ministro das Finanças jew rappreżentant awtorizzat,

(v) fir-Repubblika tas-Slovenja: Minister za finance jew rappreżentant awtorizzat,

(w) fir-Repubblika Slovakka: Minister financií jew rappreżentant awtorizzat,

(x) fir-Repubblika tal-Finlandja: Valtiovarainministeriö/Finansministeriet jew rappreżentant awtorizzat,

(y) fir-Renju ta’ l-Isvezja: Chefen för Finansdepartementet jew rappreżentant awtorizzat,

(z) fir-Renju Unit tal-Gran Brittanja u l-Irlanda ta’ Fuq u fit-Territorji Ewropej li għar-relazzjonijiet esterni tagħhom huwa responsabbli r-Renju Unit: the Commissioners of Inland Revenue jew ir-rappreżentant awtorizzat tagħhom u l-awtorità kompetenti f’Ġibiltà, li r-Renju Unit ser jinnomina skond l-Arranġamenti Maqbula fir-rigward ta’ l-awtoritajiet ta’ Ġibiltà fil-kuntest ta’ l-istrumenti ta’ l-UE u l-KE u t-trattati relatati nnotifikati lill-Istati Membri u l-istituzzjonijiet ta’ l-Unjoni Ewropea tad-19 ta’ April 2000, li kopja tagħhom għandha tiġi nnotifikata lir-Repubblika ta’ San Marino mis-Segretarju Ġenerali tal-Kunsill ta’ l-Unjoni Ewropea, u li għandhom japplikaw għal dan il-Ftehim,

▼M1

(aa) fil-Bulgarija: Изпълнителният директор на Националната агенция за приходите jew rappreżentant awtorizzat,

(ab) fir-Rumanija: Președintele Agenției Naționale de Administrare Fiscală jew rappreżentant awtorizzat,

(ab) fil-Kroazja: Ministar financija jew rappreżentant awtorizzat.

▼B

ANNESS II

LISTA TA’ L-ENTITAJIET RELATATI

Għall-finijiet ta’ l-Artikolu 11 ta’ dan il-Ftehim, l-entitajiet li ġejjin ser jiġu kkunsidrati bħala “entità relatata li taġixxi bħala awtorità pubblika jew li l-irwol tagħha jkun rikonoxxut minn trattat internazzjonali”:

ENTITAJIET FI ĦDAN L-UNJONI EWROPEA: Belġju — Vlaams Gewest (Reġjun Fjamming) — Région wallonne (Reġjun tal-Vallonja) — Région bruxelloise/Brussels Gewest (Reġjun ta’ Brussell)Communauté française (Komunità Franċiża) — Vlaamse Gemeenschap (Komunità Fjamminga) — Deutschsprachige Gemeinschaft (Komunità li titkellem bil-Ġermaniż) Spanja — Xunta de Galicia (Eżekuttiv Reġjonali ta’ Galicia) — Junta de Andalucía (Eżekuttiv Reġjonali ta’ Andalusija) — Junta de Extremadura (Eżekuttiv Reġjonali ta’ Extremadura) — Junta de Castilla- La Mancha (Eżekuttiv Reġjonali ta’ Castilla- La Mancha) — Junta de Castilla- León (Eżekuttiv Reġjonali ta’ Castilla- León) — Gobierno Foral de Navarra (Gvern Reġjonali ta’ Navarra) — Govern de les Illes Balears (Gvern tal-Gżejjer Baleariċi) — Generalitat de Catalunya (Gvern Awtonomu ta’ Katalonja) — Generalitat de Valencia (Gvern Awtonomu ta’ Valencia) — Diputación General de Aragón (Kunsill Reġjonali ta’ Aragona) — Gobierno de las Islas Canarias (Gvern tal-Gżejjer Kanarji) — Gobierno de Murcia (Gvern ta’ Murcia) — Gobierno de Madrid (Gvern ta’ Madrid) — Gobierno de la Comunidad Autónoma del País Vasco/Euzkadi (Gvern tal-Komunità Awtonoma tal-Pajjiż Bask) — Diputación Foral de Guipúzcoa (Kunsill Reġjonali ta’ Guipúzcoa) — Diputación Foral de Vizcaya/Bizkaia (Kunsill Reġjonali ta’ Vizcaya) — Diputación Foral de Alava (Kunsill Reġjonali ta’ Alava) — Ayuntamiento de Madrid (Kunsill tal-Belt ta’ Madrid) — Ayuntamiento de Barcelona (Kunsill tal-Belt ta’ Barċellona) — Cabildo Insular de Gran Canaria (Kunsill tal-Gżira ta’ Gran Canaria) — Cabildo Insular de Tenerife (Kunsill tal-Gżira ta’ Tenerife) — Instituto de Crédito Oficial (Istituzzjoni ta’ Kreditu Pubbliku) — Instituto Catalán de Finanzas (Istituzzjoni Finanzjarja ta’ Katalonja) — Instituto Valenciano de Finanzas (Istituzzjoni Finanzjarja ta’ Valencia) Greċja — Оργανισμός Тηλεπικοινωνιών Ελλάδος (Organizzazzjoni Nazzjonali tat-Telekommunikazzjoni) — Оργανισμός Σιδηροδρόμων Ελλάδος (Organizzazzjoni Nazzjonali tal-Ferroviji) — ημόσια Επιχείρηση Ηλεκτρισμού (Kumpannija ta’ l-Elettriku Pubbliku) Franza — La Caisse d'amortissement de la dette sociale (CADES) (Fond Soċjali ta’ Rilaxx ta’ Dejn) — L'Agence française de développement (AFD) (Aġenzija ta’ l-Iżvilupp Franċiża) — Réseau Ferré de France (RFF)(Netwerk tal-Ferrovija Franċiża) — Caisse Nationale des Autoroutes (CNA) (Fond Nazzjonali ta' l-Awtostradi) — Assistance publique Hôpitaux de Paris (APHP) (Assistenza Pubblika ta’ l-Isptarijiet ta’ Pariġi) — Charbonnages de France (CDF) (Bord tal-Faħam Franċiż) — Entreprise minière et chimique (EMC)(Kumpannija tal-Minjieri u tal-Kimiċi) Italja — Reġjuni — Provinċji — Muniċipalitajiet — Cassa Depositi e Prestiti (Fond għad-Depożiti u s-Self) Latvja — Pašvaldības (Gvernijiet lokali) Polonja — gminy (komuni) — powiaty (distretti) — województwa (provinċji) — związki gmin (assoċjazzjoni ta' komuni) — związki powiatów (assoċjazzjoni ta' distretti) — związki województw (assoċjazzjoni ta' provinċji) — miasto stołeczne Warszawa (belt kapitali ta’ Varsavja) — Agencja Restrukturyzacji i Modernizacji Rolnictwa (Aġenzija għar-Ristrutturar u l-Immodernizzar ta’ l-Agrikoltura) — Agencja Nieruchomości Rolnych (Aġenzija tal-Proprjetà Agrikola) Portugall — Região Autónoma da Madeira (Reġjun Awtonomu ta’ Madeira) — Região Autónoma dos Açores (Reġjun Awtonomu ta’ l-Azores) — Muniċipalitajiet Slovakkja — mestá a obce (muniċipalitajiet) — Železnice Slovenskej republiky (Kumpannija tal-Ferroviji Slovakka) — Štátny fond cestného hospodárstva (Fond ta’ l-Istat għall-Ġestjoni tat-Toroq) — Slovenské elektrárne (Impjanti ta’ l-Enerġija Slovakki) — Vodohospodárska výstavba (Kumpannija tal-Bini għall-Ekonomija ta’ l-Ilma)

ENTITAJIET INTERNAZZJONALI: — Bank Ewropew għar-Rikostruzzjoni u l-Iżvilupp — Bank Ewropew għall-Investiment — Bank ta’ l-Iżvilupp Ażjatiku — Bank ta’ l-Iżvilupp Afrikan — Bank Dinji/IBRD/IMF — Korporazzjoni Internazzjonali tal-Finanzi — Bank ta’ l-Iżvilupp Inter-Amerikan — Fond għall-Iżvilupp Soċjali tal-Kunsill ta' l-Ewropa — EURATOM — Komunità Ewropea — Corporación Andina de Fomento (CAF) (Korporazzjoni ta’ l-Iżvilupp Andean) — Eurofima — Komunità Ewropea tal-Faħam u l-Azzar — Bank ta’ l-Investiment Nordiku — Bank ta’ l-Iżvilupp tal-Karibew Id-dispożizzjonijiet ta’ l-Artikolu 11 huma mingħajr preġudizzju għal kwalunkwe obbligu internazzjonali li l-Partijiet Kontraenti jistgħu jkunu daħlu fih fir-rigward ta’ l-entitajiet internazzjonali msemmija hawn fuq.